Up-595/02
Natisni
Opravilna št.:
Up-595/02
Datum odločitve:
23. 9. 2003
ECLI:
ECLI:SI:USRS:2003:Up.595.02
Akt:
Ustavna pritožba A. A. zoper sklep Višjega sodišča v Ljubljani št. III Cp 1331/2002 z dne 10. 7. 2002 v zvezi s sklepom Okrajnega sodišča v Trebnjem št. In 638/95 z dne 15. 4. 2002 in s sklepom Okrajnega sodišča v Trebnjem št. In 638/95 z dne 13. 5. 2002
Izrek:
Ustavna pritožba A. A. zoper sklep Višjega sodišča v Ljubljani št. III Cp 1331/2002 z dne 10. 7. 2002 v zvezi s sklepom Okrajnega sodišča v Trebnjem št. In 638/95 z dne 15. 4. 2002 in s sklepom Okrajnega sodišča v Trebnjem št. In 638/95 z dne 13. 5. 2002 se ne sprejme.
Evidenčni stavek:
Ker kršitev ustavnih pravic ni mogoče utemeljevati s tem, da je odločitev sodišča po vsebini napačna, Ustavno sodišče ustavne pritožbe ni sprejelo v obravnavo.
Geslo:
5.3.13.18 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31) - Enakost orožij (22, 14).
Pravna podlaga:
Člen 22, Ustava [URS]

Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
4. 10. 2002
Vrsta odločitve:
sklep
Vrsta rešitve:
nesprejem ustavne pritožbe
Dokument:
US22678
Up-595/02-6
13. 10. 2003
SKLEP
Ustavno sodišče je v postopku za preizkus ustavne pritožbe a. A. A. iz Ž., ki ga zastopa B. B., odvetnik v Z., na seji senata dne 23. septembra 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94) sklenilo:
Ustavna pritožba A. A. zoper sklep Višjega sodišča v Ljubljani št. III Cp 1331/2002 z dne 10. 7. 2002 v zvezi s sklepom Okrajnega sodišča v Trebnjem št. In 638/95 z dne 15. 4. 2002 in s sklepom Okrajnega sodišča v Trebnjem št. In 638/95 z dne 13. 5. 2002 se ne sprejme.
Obrazložitev
A.
1. Višje sodišče v Ljubljani je z izpodbijanim sklepom zavrnilo pritožbo pritožnika in potrdilo sklepa Okrajnega sodišča v Trebnjem št. In 638/95 z dne 15. 4. 2002 in št. In 638/95 z dne 13. 5. 2002. S sklepom z dne 15. 4. 2002 je sodišče prve stopnje dolžnikovo nepremičnino, stanovanje št. 15 na naslovu V. 95, U., domaknilo upniku kot kupcu in ga oprostilo položitve kupnine ter zavrnilo dolžnikov ugovor, da je prodaja nepremičnin, vpisanih pri vl. št. 607 k.o. T., nedopustna. S sklepom z dne 13. 5. 2002 je sodišče domaknilo upniku kot kupcu tudi dolžnikovo solastno nepremičnino, pripisano pri vl. št. 607 k.o. T. do 1/2, ter ga oprostilo plačila kupnine.
2. Pritožnik navaja, da je bil z izpodbijanim sklepom kršen Zakon o izvršbi in zavarovanju (Uradni list RS, št. 51/98 in nasl. - ZIZ). Sodišče naj bi zagrešilo bistveno kršitev določb izvršilnega postopka, ker se proti pritožniku kot dolžniku v izvršilnem postopku vodi več izvršb za isto terjatev (Okrajni sodišči v Trebnjem in Litiji). S tem naj bi sodišče prve stopnje kršilo pritožnikovo pravico do enakega varstva pravic (22. člen Ustave), ki zahteva zakonitost sodnih postopkov in izrekanje sodnih odločb, ki so v skladu z veljavnimi predpisi.
B.
3. Ustavno sodišče ni instanca sodiščem, ki odločajo v pravdnem postopku, in ne presoja samih po sebi kršitev pri ugotavljanju dejanskega stanja ter pri uporabi materialnega in procesnega prava. V skladu s 50. členom Zakona o Ustavnem sodišču (v nadaljevanju ZUstS) Ustavno sodišče ustavno pritožbo preizkusi le glede vprašanja, ali so bile z njo kršene človekove pravice ali temeljne svoboščine.
4. Pravica do enakega varstva pravic (22. člen Ustave) je ustavno procesno jamstvo, kršitve procesnega jamstva pa ni mogoče utemeljevati z navedbo, da je sodna odločba po vsebini napačna.
Navedba, da je kršitev te pravice izkazana že s tem, da je bil (domnevno) v njegovo škodo napačno uporabljen zakon, za utemeljitev kršitve te pravice ne zadošča. V okviru 22. člena Ustave lahko Ustavno sodišče preizkuša tudi, ali ni morda odločitev sodišč tako očitno napačna ali brez razumne pravne obrazložitve, da bi jo bilo mogoče označiti za arbitrarno, vendar za tak primer v obravnavani zadevi ne gre. Odločitve sodišč so ustrezno in razumljivo obrazložene in temeljijo na metodah razlage, ki jih priznava pravna stroka.
5. Ker ne gre kršitev človekove pravice, kot jo zatrjuje pritožnik, Ustavno sodišče ustavne pritožbe ni sprejelo v obravnavo.
C.
6. Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger